P r e d k l a d a c i a     s p r á v a 

Materiál „Návrh na postup delegácie Slovenskej republiky na IV. Ministerskej konferencii WTO v dňoch 9. – 13. Novembra 2001 v Katare“ sa predkladá v nadväznosti na Informáciu o príprave IV. Ministerskej konferencie a na základe uznesenia vlády SR č. 706/2001 zo dňa  18. júla 2001. 

Dôvodom predloženia uvedeného materiálu je informovať o poslednom vývoji  prípravy IV. Ministerskej konferencie WTO, ktorá sa uskutoční  v dňoch 9. 11. – 13. 11. 2001  v Dohe, a schváliť zásady postupu delegácie Slovenskej republiky na tejto konferencii. 

Materiál odráža posledný vývoj rokovaní k návrhu Ministerskej deklarácie na pôde WTO. Vzhľadom na rozdielne a často krát zásadne protichodné pozície jednotlivých členských krajín v prípravnom procese sa doposiaľ nepodarilo nájsť konsenzus k možným elementom ministerskej deklarácie ani k otázke otvorenia a elementov nového kola multilaterálnych rokovaní o ďalšej liberalizácii obchodu. 

Materiál vychádza z dvoch dokumentov (návrhu ministerskej deklarácie a návrhu rozhodnutia Generálnej rady k problematike implementácie), ktoré až 26. septembra 2001 predložil na posúdenie členských krajinám predseda Generálnej rady v spolupráci s generálnym riaditeľom WTO a ktoré predstavujú ich odhad možných oblastí, pre ktoré by bolo možné dosiahnuť konsenzus v rámci prípravy IV. Ministerskej konferencie WTO. V súčasnosti sa o nich rokuje na rôznych úrovniach a fórach v rámci WTO a zatiaľ nie je konsenzus k textom ako takým ani k ich jednotlivým oblastiam a nie je možné v súčasnosti ani odhadnúť k akému rozsahu problematík sa podarí dosiahnuť konsenzus. Vzhľadom k tejto skutočnosti nebolo možné skôr predložiť materiál týkajúci sa mandátu na rokovanie pre delegáciu SR počas IV. Ministerskej konferencie WTO v Dohe a preto navrhnutý mandát je koncipovaný širšie, aby delegácia SR mohla využiť flexibilitu na získanie čo najlepšieho výsledku v rámci IV. Ministerskej konferencie.  

Predkladaný materiál je logicky štruktúrovaný podľa jednotlivých problematík podľa návrhu deklarácie, ktoré by mali byť na programe rokovaní v Dohe, pričom obsahuje návrhy pozícií Slovenskej republiky k daným témam ako východisko pre  návrh postupu delegácie Slovenskej republiky. Materiál bol spracovaný v spolupráci so stálou predstaviteľkou SR vo WTO a s ostatnými rezortmi. 

Materiál bol predmetom medzirezortného pripomienkového konania, vyhodnotenie ktorého tvorí súčasť predkladaného materiálu.